આ મેળામાં અગિયારસથી તેરસ સુધી ગધેડાંઓનો મેળો ચાલે છે ને પછી ચૌદશ-પૂનમ બે દિવસ માનવીઓનો મેળો હોય છે. પૌરાણિક કથા મુજબ મહાભારતના સમયે પાંડવોએ વનવાસમાં એક વર્ષનો ગુપ્તવાસ વિરાટનગરી (ધોળકા)માં વિતાવ્યો હતો ત્યારે કારતક સુદ અગિયારસથી પૂનમ સુધી સાત નદીના સંગમ વૌઠામાં પાંચ પાંડવો પણ આવ્યા હતા. તેઓએ હસ્તિનાપુરનું રાજ્ય મેળવવા વિચારણા કરી હતી. પાંચ પાંડવોમાં ત્રિકાળજ્ઞાની એવા સહદેવે સલાહ આપી કે કારતક સુદ પૂનમના દિવસે શુભ મુહૂર્ત છે. તે જ દિવસે યુધિષ્ઠિરનું રાજતિલક કરવામાં આવે તો હસ્તિનાપુરની ગાદી મળે. આ શુભ મુહૂર્તને સાચવી લેવા આજ સ્થાને રેતીનું સિંહાસન બનાવી મહારાજ યુધિષ્ઠિરનો રાજ્યાભિષેક કરવામાં આવ્યો હતો. પાંડવોએ શિવલિંગની સ્થાપના કરી હતી. બાદ આદ્ય જગતગુરુ શ્રી શંકરાચાર્યજીએ અત્રે પધારીને આ મઠની સ્થાપના કરી હતી. આ સ્થાન પાંડવોની ગાદી તરીકે પ્રસિદ્ધ છે. પુરાણોએ આ સંગમ સ્થાનને ‘સપ્તધારાતીર્થ’ કહ્યું છે. અહીં સાબરમતી-ખારી-હાથમતી-વાત્રક-મેશ્વો-શેઢી અને માઝમ જેવી સાત નદીનો વિરલ સંગમ થતો હોવાથી ત્યાં સ્નાન કરીને તર્પણ વિધિ કરવા માટે હજારો લોકો ઊમટી પડે છે. મેળો મહાલવા આવેલા લોકો નદીના પટમાં તંબૂ નાખીને રહે છે. અહીં લોકવર્ણાં ‘સંજાડાં’ નામનાં શૃંગારી લોકગીતો ખાસ ગવાય છે. મેળામાં મનોરંજનના કાર્યક્રમો યોજાય છે. વૌઠા સુધી આવવા માટે એસ.ટી. દ્વારા પૂરતી સુવિધા રાખવામાં આવે છે. આ લોકમેળામાં માનવ સાથે પશુ-સંસ્કૃતિનાં તાદર્શ દર્શન થાય છે.